Viceborgmesteren i Vesthimmerlands Kommune skal efter nytår for anden gang være vikar i Folketinget. Det skal hun, fordi SF’eren Lisbeth Bech-Nielsen går på barsel for anden gang. Selvom det nu er anden gang, at Theresa Berg Andersen skal vikariere på Christiansborg, er det ikke en karriere som folketingspolitiker, hun drømmer om. - Når man stiller op til et folketingsvalg, er det jo fordi, man gerne vil ind. Det kom jeg ikke sidst, og derfor kommer jeg til at gå benhårdt efter borgmesterposten i Vesthimmerlands kommune, siger hun. Analytiker: Hun har tidligere haft et meget flot valg Det er otte år siden, Theresa Berg Andersen første gang blev valgt ind i byrådet i Vesthimmerlands Kommune, og ved det seneste folketingsvalg stillede hun også op - men manglede 129 personlige stemmer for at komme ind. - Noget af det, jeg har fundet ud af i kommunalpolitik, det er, at man er noget nærmere sine borgere og sine vælgere, og det er noget nemmere at gøre sin indflydelse gældende i en lille kommune, end det er i det store perspektiv. Begge dele har hver sin charme, og man kan sige, Folketinget blev ikke aktuelt, så er det jo her, jeg skal gøre min indflydelse gældende, fortæller Theresa Berg Andersen. Det er ikke usandsynligt, at hun kan få mere indflydelse i Vesthimmerlands Kommune. Det mener TV2 Nords politiske analytiker Søren Wormslev. - Theresa Bang Andersen fik et meget flot valg ved kommunalvalget sidste gang i Vesthimmerlands Kommune, og hun er givetvis en kandidat, som mange gerne ville se - måske også som borgmester, mener han. Passer to politiske jobs At Theresa Berg Andersen kan få lov til både at fungere som viceborgmester og Folketingsmedlem er et særsyn. SF har nemlig en politik om, at man bare må have ét politisk erhverv ad gangen. Ved barselsvikariatet fra nytår er det dog planen, at hun blot skal varetage et enkelt ordførerskab i Folketinget, så hun samtidig kan passe sit arbejde i kommunalbestyrelsen. Tidligere varetog hun tre ordførerskaber. - Jeg går ikke ind for dobbeltmandat, men vi står i en ekstraordinær situation lige nu, fortæller hun. Det at Theresa Berg Andersen kan få dispensation fra SF’s interne regler om dobbeltmandat, undrer ikke analytikeren. - I SF har man tilsyneladende valgt at sige, at det her er en særlig situation. Men det er klart, man skal ikke have ret mange dispensationer, før man underminerer sådan en regel, siger han. Theresa Berg Andersen har ingen planer om at stille op til Folketinget igen, hvis alt går vel til kommunalvalget i 2021. - Hvis jeg bliver borgmester, så skal jeg selvfølgelig gøre min indsats gældende i Vesthimmerlands Kommune, og det er det, jeg kommer til at gå efter, siger hun.

Opsummering:
Theresa Berg Andersen har tidligere vikarieret i Folketinget og skal til nytår afsted igen. Men hun drømmer ikke om mere magt i den retning. Hun drømmer om borgmesterposten i Vesthimmerlands Kommune.